Някога силната средновековна Полша е единствената голяма европейска страна, която не успява да изгради държавните структури, характерни за абсолютизма, и изпада в перманентна слабост, като в последните години на XVIII век е поделена от своите съседи – Русия, Прусия и Австрия – и изчезва като самостоятелна сила. Полското кралство (известно и като Конгресна Полша), създадено по силата на решенията на Виенския конгрес, се намира в лична уния с Руската империя. През ноември 1815 г. руският император Александър I дава на поляците либерална конституция, утвърждава нов герб и назначава правителство, което отменя митническата граница между Полското кралство и останалата част от империята. След смъртта му новият император Николай I усилва русификацията, а след антируското Ноемврийско въстание от 1830 г. наказва Полското кралство, като го лишава от автономния му статут, ликвидира полската армия и възстановява митническата граница.